Dringend – Suid-Afrika Benodig Jou Hulp. Tyd Vir Die Kerk Om Toe Te Tree - Joy! Digital
Dringend – Suid-Afrika Benodig Jou Hulp. Tyd Vir Die Kerk Om Toe Te Tree
Daar is 'n krisis in Suid-Afrika wat nog nooit tevore gesien is nie. Te midde van 'n ernstige derde COVID-vlaag het die nasie in ongeloof toegekyk hoe dorpe en stede geplunder en vernietig is.
Die verwoesting lyk soos die iets uit 'n distopiese rolprent. Op sommige plekke in KwaZulu-Natal en Gauteng is die hoofstraatondernemings en -winkels almal weg. Skole en fabrieke, pakhuise en kritieke infrastruktuur lê in puin – gestroop en vernietig, en in sommige gevalle afgebrand.
Volgens die jongste skattings is meer as 200 winkelsentrums geplunder, asook duisende winkels, klinieke, apteke, stoorplekke en honderde vragmotors. Voorsieningskanale het in duie gestort en die komende honger gaan sake net vererger.
Meer as honderd plunderaars het hul lewens verloor, hetsy in die stormlope of is geskiet toe daar gepoog is om eiendom te probeer beskerm.
Die uitwerking van hierdie krisis gaan nog lank gevoel word. Sommige van die kleiner dorpies het geen oorblywende winkels nie en daar is geen voorsieningsketting om selfs in die mees basiese behoeftes te voorsien nie. Al die kitsbanke is geplunder en vernietig. Daar is nêrens om brood te koop, medikasie te kry of selfs dokter toe te gaan nie.
Gelowiges moet egter 'n gesonde perspektief handhaaf. Let wel, dit is waarskynlik minder as 1% van die bevolking wat aktief aan hierdie plundering deelgeneem het, maar 100% sal geraak word. Selfs in die provinsies waar daar geen geweld was nie, is daar reeds 'n tekort aan brandstof en is mense bang. Nou is juis die aangewese tyd vir die Kerk om toe te tree en 'n verskil te maak, Harvesters Ministries inkluis.
Die kerke wat ons geplant het, ons hoofleiers en selfs sommige van ons gelisensieerde opleiers, sal erg geraak word. Afhangend van waar hulle woon, is daar eenvoudig geen kos beskikbaar nie. Geen mediese diens nie, min sekuriteit. Namate hulle eie lede die impak begin voel, sal daar geen inkomste wees nie. Sonder brandstof sal hulle nie kan reis nie. Die pandemie het reeds hul kerke gesluit. Dit is nou die tyd om te help.
Harvesters het die projek, Harvesters Hands of Hope – South Africa, van stapel gestuur. Jou skenking sal die lewens van leraars en medegelowiges red. Ons kan nie die enorme taak opneem om almal te help nie, maar ons kan 'n verskil maak in die lewens van dié wat die Evangelie verkondig. Mense het die Here dringend nodig en ons het hulp nodig om dié te help wat die lig in hierdie diep duisternis te laat skyn.
Die probleem sal nog 'n geruime tyd voortduur en Harvesters het jou ondersteuning nodig in die vorm van gebed en skenkings. Help ons om ons broers en susters te help. Bid vir ons terwyl ons maniere ondersoek om diegene te help wat dit dringend nodig het.